<classify> NAIBU Waziri wa Ardhi, Nyumba na Maendeleo ya Makazi, Dk Angeline Mabula amesema kuanzia sasa Mkuu wa Idara ya Ardhi atakayekutwa amekaa na hati ya ardhi kwa muda mrefu bila kuipeleka ofisi ya Kamishna Msaidizi wa Ardhi Kanda kukamilisha taratibu za utolewaji hati hiyo, basi ataondolewa katika nafasi yake.Dk Mabula alisema hayo juzi alipozungumza na watendaji wa sekta ya ardhi katika Halmashauri ya Wilaya ya Missenyi mkoani Kagera akiwa katika ziara ya kuhamasisha ukusanyaji maduhuli ya serikali kupitia sekta ya ardhi.Kauli yake inatokana na kukuta baadhi ya hati katika halmashauri hiyo zikiwa kwenye masijala ya ardhi tangu mwaka 2017 bila kupelekwa ofisi ya Kamishna wa Ardhi Kanda ya Ziwa kukamilishwa ili wahusika wapatiwe hati.Alisema baadhi ya halmashauri alizozitembelea wakati wa ziara yake ya kuhamasisha ukusanyaji maduhuli ya serikali kupitia sekta ya ardhi, amebaini wakuu wengi wa idara ya ardhi wakiwa na hati ofisini kwa muda mrefu bila kufanya jitihada zozote za kuhakikisha hati hizo zinaenda ofisi ya kamishna kukamilishwa na hati kutolewa.Kwa mujibu wake, ucheleweshaji utoaji hati miliki za viwanja na mashamba siyo tu unawakera wananchi, bali unaikosesha serikali mapato ya kodi ya ardhi kwa kuwa wananchi wanakuwa hawajamilikishwa ardhi kisheria.Naibu Waziri ametoa onyo kali kwa Mkuu wa Idara ya Ardhi Halmashauri ya Wilaya ya Missenyi kwa kukaa na hati kwa zaidi ya miaka miwili kwenye ofisi yake bila kuwasilisha hati hizo ofisi ya Kamishna Msaidizi Kanda ya Ziwa kwa ajili ya kukamilishwa na hatimaye kukabidhiwa kwa wahusika kwa haraka na wakati.Katika hatua nyingine, amewataka wananchi wa miji ya Kyaka na Mtukula wilayani humo kuchangamkia kazi ya urasimishaji makazi holela ambayo imeonekana kusuasua katika miji hiyo.Akizungumza na wakazi wa Kyaka na Mtukula kwa nyakati tofauti, Dk Mabula alisema haridhishwi kabisa na namna kasi ya urasimishaji inavyoendelea katika miji hiyo ambapo takwimu zinaonesha wananchi waliojitokeza kwenye kazi hiyo ni ndogo ukilinganisha na wakazi wa miji hiyo.  <topic>: kitaifa 